แนะทุกคนต้องปรับตัวรับสภาพอากาศเปลี่ยนแปลงจากอุณหภูมิโลกที่ปรับตัวสูงขึ้น
นายเสรี ศุภราทิตย์ ผู้อำนวยการศูนย์การเปลี่ยนแปลงสภาพภูมิอากาศและภัยพิบัติ มหาวิทยาลัยรังสิต เปิดเผยถึงสาเหตุการเกิดฝนตกในช่วงนี้ซึ่งเป็นช่วงฤดูหนาวของไทย ว่า สาเหตุหลักเกิดจากสภาพอากาศแปรปรวน จากปรากฏการณ์ลานีญา เนื่องจากช่วงนี้อุณหภูมิน้ำทะเลในประเทศไทยสูงขึ้นผิดปกติ พร้อมที่จะเกิดความกดอากาศต่ำได้ตลอดเวลา ประกอบกับอิทธิพลฝั่งมหาสมุทรแปซิฟิก ทำให้กำลังลมแรงขึ้นส่งผลกระทบต่อไทย สถานการณ์เช่นนี้จะลดลงและกลับเข้าสู่ภาวะปกติประมาณเดือนมีนาคม 2566 แม้ช่วงนี้ฝนจะตกหนักมากกว่าปกติ แต่ประชาชนในพื้นที่ภาคกลางไม่ต้องกังวลว่าจะเกิดน้ำท่วม ยกเว้นพื้นที่ภาคใต้ที่ยังต้องเฝ้าระวัง และในช่วงเดือนธันวาคม 2565- กุมภาพันธ์ 2566 ประเทศไทยจะเริ่มมีอุณหภูมิลดลง ทั้งนี้ยอมรับว่าเมื่อเทียบกับปีที่ผ่านมาสภาพอากาศผิดเพี้ยนไป จากปรากฏการณ์สภาพอากาศแปรปรวนซึ่งมีความถี่มากขึ้น แต่ปัจจุบันอุณหภูมิโลกสูงขึ้นมีความร้อนส่งผลกระทบต่อสภาพอากาศแปรปรวนมากขึ้น  ปัจจุบันอุณหภูมิทั่วโลกสูงขึ้นเฉลี่ยประมาณ 1.1 องศาเซลเซียส ขณะที่ประเทศไทยสูงขึ้นประมาณ 2 องศาเซลเซียส ดั้งนั้นทุกฝ่ายต้องเรียนรู้และเร่งปรับตัวเพื่อให้อยู่รอดในอนาคตนายเสรี ศุภราทิตย์ ยังคาดการณ์ถึงสภาพอากาศในปีหน้าว่า อิทธิผลลานีญาจะลดระดับลง ช่วงเดือนมีนาคม 2566 เข้าสู่สถานการณ์ปกติจนถึงฤดูฝน แต่ต้องเฝ้าระวังปรากฏการณ์เอลนีโญ ช่วงปี 2567-68 สถานการณ์ภัยแล้งจะเกิดขึ้นในอีก 2 ปีข้างหน้า ระดับความรุนแรงใกล้เคียงและรุนแรงกับปี 2558-59 น้ำทะเลจะหนุนสูงผิดปกติ ดังนั้นตั้งแต่ปีนี้ต้องบริหารจัดการน้ำต้นทุนที่มีอยู่ให้เป็นอย่างดี เนื่องจากร้อยละ 80 เกษตรประเทศไทยพึ่งพาจากแหล่งน้ำฝน ต้องสร้างองค์ความรู้ให้เกษตรกรปรับตัวให้ทันต่อสถานการณ์